CELEX: 52021PC0710
Language: ro
Date: 2021-11-23
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2018/1490 în ceea ce privește autorizarea Ungariei de a aplica în continuare măsura specială de derogare de la articolul 287 din Directiva 2006/112/CE

COMISIA EUROPEANĂ
            Bruxelles, 23.11.2021
            COM(2021) 710 final
            2021/0368(NLE)
            
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare (UE) 2018/1490 în ceea ce privește autorizarea Ungariei de a aplica în continuare măsura specială de derogare de la articolul 287 din Directiva 2006/112/CE
            
               
         
         
            
               EXPUNERE DE MOTIVE
            
            
               În temeiul articolului 395 alineatul (1) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de evitare a obligațiilor fiscale.
            
            
               Prin scrisoarea înregistrată de Comisie la 19 aprilie 2021, Ungaria a solicitat autorizarea de a continua să aplice, până la 31 decembrie 2024, o măsură de derogare de la dispozițiile articolului 287 din Directiva TVA, permițând Ungariei să scutească de plata TVA persoanele impozabile a căror cifră de afaceri anuală nu depășește echivalentul în moneda națională a 48 000 EUR.
            
            
               În conformitate cu articolul 395 alineatul (2) al doilea paragraf din Directiva TVA, Comisia a informat celelalte state membre, prin scrisoarea din 28 iunie 2021, cu privire la cererea înaintată de Ungaria. Comisia a notificat Ungariei, prin scrisoarea din 29 iunie 2021, faptul că deține toate informațiile necesare pentru a analiza cererea. 
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 287 din Directiva TVA, unele state membre care au aderat după 1 ianuarie 1978 pot scuti persoanele impozabile a căror cifră de afaceri anuală este egală cu cel mult echivalentul în monedă națională al sumelor menționate în dispoziția respectivă, la cursul de schimb din ziua aderării lor.
            
            
               În conformitate cu articolul 287 punctul 12 din Directiva TVA, Ungaria poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 35 000 EUR la cursul de schimb din ziua aderării sale. 
            
            
               Prin Decizia de punere în aplicare (UE) 2018/1490 a Consiliului
                  2
               , Ungaria a fost autorizată să aplice, până la 31 decembrie 2021, un prag mai ridicat și, astfel, să acorde o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 48 000 EUR, la cursul de schimb din ziua aderării ei. 
            
            
               Autorizarea de a continua să utilizeze scutirea, după 2021, pentru persoanele impozabile a căror cifră de afaceri anuală nu depășește echivalentul în HUF al sumei de 48 000 EUR, ar reprezenta o simplificare semnificativă pentru persoanele care exploatează întreprinderi relativ mici. Persoanele impozabile care beneficiază de această scutire nu trebuie să deducă și să plătească TVA, nu trebuie să fie înregistrate în scopuri de TVA sau să țină o evidență detaliată completă a operațiunilor supuse TVA. Datorită acestor simplificări, proprietarii de întreprinderi mici pot dedica mai mult timp și mai multe resurse dezvoltării afacerii lor. Măsura de derogare rămâne opțională pentru persoanele impozabile. Prin urmare, întreprinderile mici a căror cifră de afaceri nu depășește pragul vor avea în continuare posibilitatea de a-și exercita dreptul de a aplica regimul normal de TVA.
            
            
               În plus, costul colectării TVA de la persoanele impozabile care desfășoară activități economice cu o cifră de afaceri relativ scăzută, care rezultă din furnizarea de servicii fiscale acestor persoane impozabile și din auditarea declarațiilor de impunere ale acestora, este disproporționat de mare în comparație cu valoarea taxei colectate. În consecință, prin aplicarea unei scutiri de TVA proprietarilor de întreprinderi mici, administrația fiscală poate direcționa mai multe resurse către prevenirea și combaterea fraudei fiscale, a evaziunii fiscale și a evitării obligațiilor fiscale, precum și către îmbunătățirea calității serviciilor prestate către contribuabili și a eficienței colectării TVA-ului de la operatorii economici de mari dimensiuni.
            
            
               Măsura nu afectează în mod semnificativ valoarea totală a veniturilor din TVA sau valoarea totală a veniturilor fiscale colectate în etapa de consum final.
            
            
               Măsura de derogare, care simplifică obligațiile micilor operatori, este conformă cu obiectivele stabilite de Uniunea Europeană pentru întreprinderile mici.
            
            
               Prin urmare, este adecvat ca Ungaria să fie autorizată să aplice măsura de derogare până la 31 decembrie 2024.
            
            
            
               •Coerența cu dispozițiile deja existente în domeniul de politică vizat
            
            
               Măsura de derogare este conformă cu obiectivele Directivei (UE) 2020/285 de modificare a articolelor 281-294 din Directiva TVA în ceea ce privește regimul special pentru întreprinderile mici
                  3
                care a rezultat din planul de acțiune privind TVA
                  4
                și are ca scop crearea unui regim modern și simplificat pentru aceste întreprinderi. Această inițiativă urmărește, în special, să scadă costurile de asigurare a conformității în materie de TVA și denaturările concurenței atât la nivel național, cât și la nivelul UE, să reducă impactul negativ al efectului de prag și să faciliteze respectarea normelor de către întreprinderi, precum și monitorizarea de către administrațiile fiscale.
            
            
               În plus, pragul de 48 000 EUR este conform cu Directiva (UE) 2020/285, dat fiind că aceasta permite statelor membre să stabilească pragul privind cifra de afaceri anuală necesară pentru scutirea de TVA la un nivel care să nu depășească 85 000 EUR (sau echivalentul în moneda națională).
            
         
         
            
               Derogări similare, care scutesc de plata TVA persoanele impozabile a căror cifră de afaceri anuală se situează sub un anumit prag, astfel cum se prevede la articolele 285 și 287 din Directiva TVA, au fost acordate și altor state membre. Țărilor de Jos
                  5
                li s-a acordat un prag de 25 000 EUR; Italiei
                  6
               , un prag de 30 000 EUR; Belgiei
                  7
               , un prag de 25 000 EUR, iar Luxemburgului
                  8
               , un prag de 35 000 EUR; Poloniei
                  9
               , Letoniei
                  10
                și Estoniei
                  11
                li s-a acordat un prag de 40 000 EUR; Lituaniei
                  12
               , un prag de 55 000 EUR; Croației
                  13
               , un prag de 45 000 EUR; Maltei
                  14
               , un prag de 30 000 EUR; Sloveniei
                  15
               , un prag de 50 000 EUR; iar României
                  16
               , un prag de 88 500 EUR.
            
            
               Derogările de la Directiva TVA trebuie să fie întotdeauna limitate în timp, astfel încât efectele lor să poată fi evaluate. În plus, introducerea unei date de expirare a măsurii speciale, până la 31 decembrie 2024, astfel cum este solicitată de Ungaria, este aliniată la cerințele Directivei (UE) 2020/285. Această directivă prevede că, începând de la data de 1 ianuarie 2025, statele membre vor trebui să aplice dispozițiile naționale pe care sunt obligate să le adopte pentru a se conforma directivei.
            
            
               Prin urmare, măsura propusă este coerentă cu dispozițiile Directivei TVA.
            
            
               •Coerența cu alte politici ale Uniunii
            
            
               Comisia a subliniat în mod constant necesitatea simplificării normelor aplicabile întreprinderilor mici. În acest sens, Comisia a adoptat în martie 2020 o strategie pentru IMM-uri pentru o Europă sustenabilă și digitală
                  17
               , în care s-a angajat să continue eforturile de reducere a sarcinii asupra IMM-urilor. Obiectivul de a reduce sarcina de reglementare pentru IMM-uri este unul dintre pilonii acestei strategii. Respectiva măsură specială este conformă cu aceste obiective, în ceea ce privește normele fiscale. Aceasta este, de asemenea, în concordanță cu Planul de acțiune din 2020 privind impozitarea echitabilă și simplă care sprijină strategia de redresare
                  18
               , care recunoaște că costurile de asigurare a conformității fiscale rămân ridicate în UE și că, de regulă, costurile de asigurare a conformității sunt substanțial mai mari pentru întreprinderile mici decât pentru cele mari.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               Articolul 395 din Directiva TVA.
            
            
               •Subsidiaritatea (pentru competența neexclusivă) 
            
            
               Având în vedere dispoziția din Directiva TVA pe care se întemeiază, propunerea intră în sfera competenței exclusive a Uniunii Europene. În consecință, principiul subsidiarității nu se aplică.
            
            
               •Proporționalitatea
            
            
               Decizia se referă la o autorizație acordată unui stat membru la solicitarea acestuia și nu constituie o obligație.
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea colectării impozitelor în beneficiul persoanelor impozabile cu cifră de afaceri mică și al administrației fiscale.
            
            
               •Alegerea instrumentului
            
            
               Instrumentul propus este o decizie de punere în aplicare a Consiliului.
            
            
               În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, deoarece poate fi adresată unui singur stat membru.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               Nu s-a efectuat nicio consultare a părților interesate. Prezenta propunere se bazează pe o cerere depusă de Ungaria și privește numai acest stat membru.
            
            
               •Evaluarea impactului
            
         
         
            
               
                  Propunerea de decizie de punere în aplicare a Consiliului autorizează Ungaria să scutească în continuare de la plata TVA persoanele impozabile a căror cifră de afaceri anuală nu depășește echivalentul în HUF al sumei de 48 000 EUR. Persoanele impozabile a căror cifră de afaceri nu depășește pragul nu vor trebui să se înregistreze în scopuri de TVA și, astfel, sarcinile administrative care le revin vor fi reduse ca urmare a aplicării măsurii, deoarece ele nu vor trebui să țină evidențe în scopuri de TVA sau să depună declarații de TVA. Ulterior, măsura va avea un potențial impact pozitiv asupra administrației fiscale, deoarece va reduce sarcina sa administrativă. 
               
               
                  Potrivit autorităților maghiare, motivele pentru care s-a introdus pragul mai ridicat rămân neschimbate. Până la 31 decembrie 2020, un număr de 766 118 persoane impozabile, al căror prag depășește echivalentul în HUF a 48 000 EUR, au fost scutite de TVA, cu 14 % mai mult decât înainte ca pragul mai ridicat să fie introdus în 2019. Așa cum a subliniat Ungaria, ar trebui să se evidențieze faptul că veniturile persoanelor impozabile care beneficiază de o scutire personală cresc pe măsură ce economia se îmbunătățește, lucru care ar trebui luat în considerare la stabilirea pragului. Cu toate acestea, după 2019, doar o treime din persoanele impozabile, care aveau obligația de a plăti TVA și a căror cifră de afaceri anuală nu depășea echivalentul în HUF al sumei de 48 000 EUR, au optat pentru scutirea de TVA.
               
               
                  În ceea ce privește efectul bugetar în anul 2019, potrivit informațiilor furnizate de Ungaria, creșterea pragului de la echivalentul în HUF a 35 000 EUR la echivalentul în HUF a 48 000 EUR din 1 ianuarie 2019, aplicabilă în temeiul Deciziei de punere în aplicare (UE) 2018/1490 a Consiliului, a dus la pierderi bugetare de 7,3 miliarde HUF (între aproximativ 0,1 și 0,2 % din veniturile provenite din TVA din perspectiva angajamentelor).
               
               
                  Măsura de derogare va fi opțională pentru persoanele impozabile. Persoanele impozabile vor putea să opteze pentru regimul normal de TVA în conformitate cu articolul 290 din Directiva 2006/112/CE.
               
            
            
               •Drepturi fundamentale
            
            
               
                  Propunerea nu are consecințe asupra protecției drepturilor fundamentale.
               
            
            
               4.IMPLICAȚII BUGETARE
            
            
               
                  După intrarea în vigoare a Regulamentului (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată
                     19
                  , Ungaria nu va efectua niciun calcul de compensare pe baza declarației privind resursele proprii provenite din TVA pentru exercițiul financiar 2021 și ulterior.
               
            
            
               2021/0368 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare (UE) 2018/1490 în ceea ce privește autorizarea Ungariei de a aplica în continuare măsura specială de derogare de la articolul 287 din Directiva 2006/112/CE
            
            
               CONSILIUL UNIUNII EUROPENE
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  20
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 287 punctul 12 din Directiva 2006/112/CE, Ungaria poate scuti de plata taxei pe valoarea adăugată („TVA”) persoanele impozabile a căror cifră de afaceri anuală nu depășește echivalentul în moneda națională a sumei de 35 000 EUR, la cursul de schimb din ziua aderării sale.
            
            
               (2)Prin Decizia de punere în aplicare (UE) 2018/1490 a Consiliului
                  21
               , Ungaria a fost autorizată să introducă o măsură specială de derogare de la articolul 287 din Directiva 2006/112/CE pentru a scuti de la plata TVA persoanele impozabile a căror cifră de afaceri anuală nu depășește echivalentul în moneda națională al sumei de 48 000 EUR la cursul de schimb din ziua aderării sale la Uniune, fie până la 31 decembrie 2021, fie până la data intrării în vigoare a unei directive care modifică dispozițiile articolelor 281-294 din Directiva 2006/112/CE, dacă această dată survine prima („măsura specială”).
            
            
               (3)Prin scrisoarea din 19 aprilie 2021, Ungaria a înaintat o cerere Comisiei prin care solicita autorizarea de a continua să aplice măsura specială până la 31 decembrie 2024, data până la care statele membre trebuie să transpună Directiva (UE) 2020/285 a Consiliului
                  22
               , care prevede norme simplificate în materie de TVA pentru întreprinderile mici. Directiva menționată permite, de asemenea, statelor membre să scutească persoanele impozabile a căror cifră de afaceri anuală în statul membru nu depășește pragul de 85 000 EUR sau echivalentul în moneda națională.
            
         
         
            
               (4)În temeiul articolului 395 alineatul (2) al doilea paragraf din Directiva 2006/112/CE, Comisia a transmis cererea depusă de Ungaria celorlalte state membre prin scrisoarea din 28 iunie 2021. Prin scrisoarea din 29 iunie 2021, Comisia a înștiințat Ungaria că deține toate informațiile necesare pentru evaluarea cererii.
            
            
               (5)Măsura specială este în conformitate cu Directiva (UE) 2020/285, care urmărește să reducă costurile de asigurare a conformității în materie de TVA pentru întreprinderile mici, denaturările concurenței atât la nivel național, cât și la nivelul Uniunii, precum și impactul negativ al tranziției de la scutire la impozitare („efectul de plafon”). Aceasta urmărește, de asemenea, să faciliteze respectarea normelor de către întreprinderile mici, precum și monitorizarea efectuată de autoritățile fiscale. Pragul de 48 000 EUR este în conformitate cu articolul 284 din Directiva 2006/112/CE.
            
            
               (6)Măsura specială va rămâne opțională pentru persoanele impozabile. Persoanele impozabile pot opta în continuare pentru regimul normal de TVA în temeiul articolului 290 din Directiva 2006/112/CE.
            
            
               (7)Conform informațiilor furnizate de Ungaria, măsura specială va avea un efect neglijabil asupra valorii totale a încasărilor din impozite ale Ungariei colectate în stadiul consumului final.
            
            
               (8)După intrarea în vigoare a Regulamentului (UE, Euratom) 2021/769
                  23
                al Consiliului, Ungaria nu va efectua niciun calcul de compensare în ceea ce privește declarația privind resursele proprii provenite din TVA pentru exercițiul financiar 2021 și ulterior.
            
            
               (9)Dat fiind impactul pozitiv al măsurii speciale în ceea ce privește reducerea sarcinii administrative și a costurilor de asigurare a conformității pentru întreprinderile mici și pentru autoritățile fiscale, precum și lipsa oricărui impact major asupra veniturilor totale din TVA generate, Ungaria trebuie să fie autorizată să aplice măsura specială pentru o perioadă suplimentară.
            
            
               (10)Autorizația de a aplica măsura specială trebuie să fie limitată în timp. Termenul trebuie să fie suficient pentru a permite evaluarea eficacității și a caracterului adecvat al pragului. În plus, în temeiul articolului 3 alineatul (1) din Directiva (UE) 2020/285, statele membre trebuie să adopte și să publice, până la 31 decembrie 2024, actele cu putere de lege și actele administrative necesare pentru a se conforma dispozițiilor articolului 1 din directiva respectivă și să aplice aceste dispoziții începând de la 1 ianuarie 2025. Prin urmare, este adecvat ca Ungaria să fie autorizată să aplice măsura specială până la 31 decembrie 2024.
            
            
               (11)Prin urmare, Decizia de punere în aplicare (UE) 2018/1490 trebuie modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
            
               Articolul 2 din Decizia de punere în aplicare (UE) 2018/1490 se înlocuiește cu următorul text:
            
            
               „Articolul 2
            
            
               Prezenta decizie se aplică de la 1 ianuarie 2019 până la 31 decembrie 2024.” 
            
            
               Articolul 2
            
            
               Prezenta decizie se adresează Ungariei.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        Decizia de punere în aplicare (UE) 2018/1490 a Consiliului din 2 octombrie 2018 prin care Ungaria este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 252, 8.10.2018, p. 38).
               
               
                  
                     (3)
                  
                        Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
               
               
                  
                     (4)
                  
                        Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA – Către un spațiu unic pentru TVA în UE – Momentul deciziei, COM(2016)148 final.
               
               
                  
                     (5)
                  
                        Decizia de punere în aplicare (UE) 2018/1904 a Consiliului din 4 decembrie 2018 de autorizare a Țărilor de Jos să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 310, 6.12.2018, p. 25).
               
               
                  
                     (6)
                  
                        Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (7)
                  
                        Decizia de punere în aplicare (UE) 2018/2077 a Consiliului din 20 decembrie 2018 de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 331, 28.12.2018, p. 222).
               
               
                  
                     (8)
                  
                        Decizia de punere în aplicare (UE) 2019/2210 a Consiliului din 19 decembrie 2019 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 332, 23.12.2019, p. 155).
               
               
                  
                     (9)
                  
                        Decizia de punere în aplicare (UE) 2018/1919 a Consiliului din 4 decembrie 2018 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 311, 7.12.2018, p. 32).
               
               
                  
                     (10)
                  
                        Decizia de punere în aplicare (UE) 2020/1261 a Consiliului din 4 septembrie 2020 de modificare a Deciziei de punere în aplicare (UE) 2017/2408 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 296, 10.9.2020, p. 4).
               
               
                  
                     (11)
                  
                        Decizia de punere în aplicare (UE) 2021/358 a Consiliului din 22 februarie 2021 de modificare a Deciziei de punere în aplicare (UE) 2017/563 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 69, 26.2.2021, p. 4).
               
               
                  
                     (12)
                  
                        Decizia de punere în aplicare (UE) 2021/86 a Consiliului din 22 ianuarie 2021 prin care Republica Lituania este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 30, 28.1.2021, p. 2).
               
               
                  
                     (13)
                  
                        Decizia de punere în aplicare (UE) 2020/1661 a Consiliului din 3 noiembrie 2020 de modificare a Deciziei de punere în aplicare (UE) 2017/1768 de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 374, 10.11.2020, p. 4).
               
               
                  
                     (14)
                  
                        Decizia de punere în aplicare (UE) 2021/753 a Consiliului din 6 mai 2021 de autorizare a Maltei să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată și de abrogare a Deciziei de punere în aplicare (UE) 2018/279 (JO L 163, 10.5.2021, p. 1).
               
               
                  
                     (15)
                  
                        Decizia de punere în aplicare (UE) 2018/1700 a Consiliului din 6 noiembrie 2018 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 285, 13.11.2018, p. 78).
               
               
                  
                     (16)
                  
                        Decizia de punere în aplicare (UE) 2020/1260 a Consiliului din 4 septembrie 2020 de modificare a Deciziei de punere în aplicare (UE) 2017/1855 de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 296, 10.9.2020, p. 1).
               
               
                  
                     (17)
                  
                        Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor – O strategie pentru IMM-uri pentru o Europă sustenabilă și digitală (COM(2020) 103 final).
               
               
                  
                     (18)
                  
                        Comunicare a Comisiei către Parlamentul European și Consiliu – Plan de acțiune pentru o fiscalitate echitabilă și simplificată în sprijinul strategiei de redresare (COM(2020) 312 final).
               
               
                  
                     (19)
                  
                        Regulamentul (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată (JO L 165, 11.5.2021, p. 9).
               
               
                  
                     (20)
                  
                        JO L 347, 11.12.2006, p. 1.
               
               
                  
                     (21)
                  
                        Decizia de punere în aplicare (UE) 2018/1490 a Consiliului din 2 octombrie 2018 prin care Ungaria este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 252, 8.10.2018, p. 38).
               
               
                  
                     (22)
                  
                        Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
               
               
                  
                     (23)
                  
                        Regulamentul (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată (JO L 165, 11.5.2021, p. 9).